Woord: vergiettes | Maroela Media
Argieffoto (Foto: Malinbatmastar/Pixabay)
Kombuisskottel met gaatjies om groente skoon te spoel.
Dikwels uitgespreek met 'n verswakte slot-e sodat die klankwaarde van die eerste en die laaste e min of meer dieselfde is. 'n Tes is 'n erdevuurpot, of 'n houertjie waarin gloeiende kole gehou kan word. In die ou dae is 'n tessie kole onder die konfoor gesit om die koffie warm te hou. Tes kom van die Nederlandse "test", wat 'n erdepot is, en dit kom weer van die Latyn "testum" wat 'erdepot' beteken. 'n Tessie moes uiteraard 'n paar gate in hê om te verhoed dat die kole doodsmoor.
Vergiet is 'n werkwoord wat van die grondwerkwoord giet gevorm is en wat, volgens die WNT, onder meer beteken het "(iets) opnieuw of anders gieten, hergieten." In Afrikaans ken ons dit nog veral ten opsigte van bloed: onskuldige bloed vergiet; bloedvergieting.
'n Vergiettes is dus 'n gaatjieshouer wat 'n mens gebruik om water of vloeistof van kos af te dreineer.
ek dog dis fagitus :D
Nog nooit hierdie woord gebruik nie. Ons noem dit Kollander. Klaar en finish. Met 'n "K" om dit Afrikaans te maak.